遊桓山會者十人以春水滿四澤夏雲多奇峰爲韵得澤字
作者：蘇軾
朝代：宋

paragraphs: 東郊欲尋春，未見鶑花迹。
春風在流水，鳬雁先拍拍。
孤帆信溶漾，弄此半篙碧。
艤舟桓山下，長嘯理輕策。
彈琴石室中，幽響清磔磔。
弔彼泉下人，野火失枯腊。
悟此人間世，何者爲真宅。
暮回百步洪，散坐洪上石。
愧我非王襄，子淵肯見客。
臨流吹洞簫，水月照連璧。
此歡真不朽，回首歲月隔。
想像斜川遊，作詩寄彭澤。